ตราสารหนี้สั้นกอง3-6เดือน ได้2.8-3.2%
กองตราสารหนี้ระยะสั้นเฮฮาดอกเบี้ยขาขึ้น บลจ.แอสเซท พลัส อายุ 3 เดือน จ่าย 2.8% ต่อปี ธนชาต อายุ 6 เดือน จ่าย 3.2% ต่อปี
19 ส.ค. 2554

กองตราสารหนี้ระยะสั้นเฮฮาดอกเบี้ยขาขึ้น บลจ.แอสเซท พลัส อายุ 3 เดือน จ่าย 2.8% ต่อปี ธนชาต อายุ 6 เดือน จ่าย 3.2% ต่อปี 
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส กล่าวว่า สัปดาห์นี้อัตราผลตอบแทนพันธบัตรไทยค่อนข้างผันผวน โดยในภาพรวมปรับตัวเพิ่มขึ้นจากสัปดาห์ก่อนทุกช่วงอายุ จากการปรับเพิ่มอัตราดอกเบี้ยนโยบายเป็น 3% 
ขณะที่ความกังวลต่อภาวะเศรษฐกิจโลกและการเมืองไทย ทำให้มีกระแสเงินทุนไหลออกจากตลาดหุ้นและตราสารหนี้ไทยเร็วและมีปริมาณมาก ซึ่งน่าจะเป็นผลกระทบในช่วงสั้น และคาดว่าเม็ดเงินลงทุนจะไหลกลับเข้ามาอีกครั้งหากสถานการณ์การเมืองหลังการเลือกตั้งมีทิศทางที่ชัดเจนขึ้น 
“แนวโน้มอัตราดอกเบี้ยขาขึ้น จะส่งผลดีต่ออัตราผลตอบแทนของตราสารหนี้ระยะสั้น จึงแนะนำให้ลงทุนตราสารหนี้ระยะสั้น เพื่อไม่ให้เสียโอกาสช่วงดอกเบี้ยขาขึ้น” นายวิน กล่าว
ทั้งนี้ ระหว่างวันที่ 16–22 มิ.ย. บลจ.แอสเซท พลัส เสนอขายกองทุนเปิดแอสเซทพลัสตราสารหนี้ทวีทรัพย์ 3 โดยเน้นลงทุนตราสารหนี้เอกชนไทย อายุประมาณ 3 เดือน และคาดว่าสามารถให้ผลตอบแทนหลังหักค่าใช้จ่ายได้อยู่ที่ 2.8% ต่อปี 
ขณะเดียวกันระหว่างวันที่ 15-21 มิ.ย. บลจ.ธนชาต เสนอขายกองทุนเปิดธนชาต Fixed Income 1 มีนโยบายลงทุนทั้งในและต่างประเทศ อายุโครงการ 6 เดือน เน้นลงทุนในตราสารหนี้และหรือเงินฝากต่างประเทศประมาณ 45% และอีก 55% เน้นลงทุนในตราสารหนี้ในประเทศ ผลตอบแทนประมาณ 3.2% ต่อปี